## Zakon o preuzimanju saveznih zakona iz oblasti prometa i veza koji se u Republici Hrvatskoj primjenjuju kao republički zakoni

### NN 53/1991 (8.10.1991.), Zakon o preuzimanju saveznih zakona iz oblasti prometa i veza koji se u Republici Hrvatskoj primjenjuju kao republički zakoni

# SABOR REPUBLIKE HRVATSKE

Na temelju članka 89. Ustava Republike Hrvatske a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o preuzimanju saveznih zakona iz oblasti prometa i veza koji se u Republici Hrvatskoj primjenjuju kao republički zakoni

Proglašavam Zakon o preuzimanju saveznih zakona iz oblasti prometa i
veza koji se u Republici Hrvatskoj primjenjuju kao republički zakoni, kojeg
je Sabor Republike Hrvatske donio na sjednicama Vijeća udruženog rada 26.
lipnja 1991., Vijeća općina 26. lipnja 1991. i Društveno-političkog vijeć
26. lipnja 1991. godine.

Klasa: 011-01 /91-01/80

Urbroj: 71-91-1

Zagreb, 28. lipnja 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o preuzimanju saveznih zakona iz oblasti prometa i veza, koji se u Republici Hrvatskoj primjenjuju kao republički zakoni

Članak 1.

Preuzimaju se i primjenjuju u Republici Hrvatskoj kao republički zakoni:

1. Zakon o osnovama sigurnosti u željezničkom prometu, ("Službeni
list SFRJ", br. 26/91)

2. Zakon o ugovorima o prijevozu u željezničkom prometu ("Službeni
list SFRJ", br. 2/74, 17/90)

3. Zakon o sistemima veza ("Službeni list SFRJ", br. 41 /88,
80/89)

4. Zakon o poštanskim, telegrafskim i telefonskim uslugama ("Službeni
list SFRJ", br. 2/86)

5. Zakon o zračnoj plovidbi ("Službeni list SFRJ", br. 45/86,
24/88, 80/90)

6. Zakon o obaveznim i osnovnim materijalno pravnim odnosima u zračnoj
plovidbi ("Službeni list SFRJ", br. 22/77, 12/85)

7. Zakon o ustanovi za održavanje unutrašnjih plovnih putova ("Službeni
list SFRJ", br. 50/74, 17/81, 24/88).

Članak 2.

Stavljaju se izvan snage u Republici Hrvatskoj:

1. Odredbe članka 3, članka 13. stavka 2, članka 25. stavka 1, članka
44. stavka 1, članka 57. i članka 128. stavka 3. zakona iz članka 1. točke
1. ovoga zakona;

2. Odredbe članka 67. zakona iz članka 1. točke 2. ovoga zakona;

3. Odredbe članka 3, 5, 7, 25, 26, 28, 29, 30, 31, 52, 53. i 54. zakona
iz članka 1. točke 3. ovoga zakona;

4. Odredbe članka 70. stavka 2. zakona iz članka 1. točke 5. ovoga zakona;

5. Odredbe članka 3. stavka 2, članka 4. stavka 2, članka 16. i 19.
zakona iz članka 1. točke 7. ovoga zakona.

Članak 3

Savezni propisi doneseni za izvršenje zakona iz članka 1. ovoga zakona
preuzimaju se i primjenjuju u Republici Hrvatskoj kao republički propisi,
ako su u suglasnosti s Ustavom Republike Hrvatske i ovim zakonom.

Članak 4.

Ovlaštenja saveznih organa i saveznih funkcionara za izvršenje i primjenu
zakona iz članka 1. i propisa iz članka 3. ovoga zakona postaju ovlaštenja
republičkih organa i republičkih funkcionara u okviru njihovih ovlasti
utvrđenih zakonom.

Članak 5.

Ovlaštenja i poslovi željezničkih transportnih poduzeća u okviru Zajednice
JŽ i Zajednice JŽ iz članka 1. točke 1. i članka 3. ovoga zakona, postaju
ovlaštenja i poslovi HŽP-Hrvatskog željezničkog poduzeća.

Ovlaštenja i poslovi sistema veza jugoslavenskih pošta, telegrafa i
telefona, poslovi i ovlaštenja Zajednice JPTT, te poslovi i ovlaštenja
organizacije PTT prometa iz članka 1. točke 3. i članka 3. ovoga zakona,
postaju poslovi i ovlaštenja HPT - Hrvatske pošte i telekomunikacija.

Ovlaštenja i poslovi sistema veza jugoslavenskog radija i televizije
te radiodifuznih organizacija u okviru jugoslavenske radiotelevizije, iz
članka 1. točke 3. i članka 3. ovoga zakona, postaju poslovi i ovlaštenja
Hrvatske radiotelevizije.

Članak 6.

Ovlašćuje se Vlada Republike Hrvatske da svojom uredbom uredi pitanja
znaka državne pripadnosti zrakoplova iz zakona iz članka 1. točke 5. ovoga
zakona i pitanja naziva, pravnog položaja i načina upravljanja u Ustanovi
za održavanje unutarnjih plovnih putova iz zakona iz članka 1. točke 7.
ovoga zakona.

Članak 7.

Ovaj zakon stupa na snagu danom objave u "Narodnim novinama".

Klasa: 340-01 /91-07/04

Zagreb, 26. lipnja 1991

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Sabora

**dr. Žarko Domljan, v. r.**

Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Ivan Vekić, v. r.**

Zakon, NN 53/1991-1287
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)